b"\n_START_ARTICLE_\nPellestrina\n_START_SECTION_\nLega in naseljenost\n_START_PARAGRAPH_\nPellestrina je 10\xc2\xa0km dolg otok, ki skupaj z otokom Lido di Venezia lo\xc4\x8di Bene\xc5\xa1ko laguno od odprtega morja. Po nastanku je starodavna barena, ki so jo izoblikovali izlivi ve\xc4\x8djih rek, ki so v preteklosti dotekale v laguno. Kljub zelo ozki in razpotegnjeni obliki je otok gosto naseljen in prepreden s prevoznimi cestami. Ve\xc4\x8dja naselja so (od severa proti jugu) San Pietro in Volta, Santa Maria del Mare, Portosecco, Sant'Antonio in Pellestrina paese, ki je najve\xc4\x8dji kraj na otoku, saj \xc5\xa1teje okoli 2800 prebivalcev. Na severu lo\xc4\x8di Pellestrino od Lida o\xc5\xbeina Malamocco [malam\xc3\xb2ko], ki je glavni dostop v laguno in vodi do bene\xc5\xa1kega pristani\xc5\xa1\xc4\x8da Marghera. Na jugu je drugi dostop v laguno, imenovan Porto di Chioggia [p\xc3\xb2rto di kj\xc3\xb2d\xc5\xbea], kar pomeni pristani\xc5\xa1\xc4\x8de mesta Chioggia, saj je prehod na nasprotni strani omejen z otokom Sottomarina, ki je del mesta samega.\n_START_SECTION_\nZgodovina\n_START_PARAGRAPH_\nKo so ube\xc5\xbeniki pred Langobardi poselili laguno, je bil dana\xc5\xa1nji Pellestrina sestavljen iz dveh otokov. Skozi prehod med njima se je nadaljeval izliv reke Brenta, ki je skupaj z izlivi reke Piave ustvaril Bene\xc5\xa1ko laguno. Prva omemba otoka je iz leta 840 in govori o mestu Albiola na severnem delu. Ni podatkov o tem mestu, ki se je verjetno ugreznilo zaradi podmorskega toka re\xc4\x8dnega izliva ali zaradi hude morske poplave, ki je uni\xc4\x8dila tudi naselje Metamauco na sosednjem otoku Lido. V petem stoletju je bil izliv Brente preusmerjen bolj na jug in o\xc5\xbeina med dvema polovicama dana\xc5\xa1nje Pellestrine se je zaprla, verjetno prav nad ostanki Albiole. Nova naselja, ki so bila zgrajena bolj oddaljena od obale, so bila v \xc5\xa1tirinajstem stoletju uni\xc4\x8dena med vojno z Genovsko republiko. Takoj po koncu vojne (1380) je bene\xc5\xa1ki do\xc5\xbe poslal na otok \xc5\xa1tiri vplivne plemi\xc5\xa1ke dru\xc5\xbeine z nalogo, da obnovijo opusto\xc5\xa1ena naselja. \xc5\xa0e danes se glavno mesto otoka, Pellestrina paese, deli na \xc5\xa1tiri mestne \xc4\x8detrti poimenovane po teh dru\xc5\xbeinah.\n_START_SECTION_\nStara obramba lagune\n_START_PARAGRAPH_\nBene\xc5\xa1ka republika je posve\xc4\x8dala posebno pozornost otokoma Lido in Pellestrina, ki sta predstavljala mejo mestnih posestev. Eno od najve\xc4\x8djih utrdbenih in obrambnih del republike so prav murazzi [mur\xc3\xa0ci] na zunanji strani otokov. Na Lidu so dolgi okoli pet km, na Pellestrini deset, \xc5\xa1e ju\xc5\xbeneje je neko\xc4\x8d stal dva km dolg murazzo, ki je danes zalit ali prera\xc5\xa1\xc4\x8den. V teku stoletij je bila ta anti\xc4\x8dna obramba pred morjem zanemarjena in po\xc5\xa1kodovana, a v preteklih desetletjih so oblasti poskrbele za njeno obnovo._NEWLINE_V osemnajstem stoletju je Bene\xc5\xa1ka republika zgradila \xc5\xa1tiri osmerokotnike, in sicer dve utrdbi ob obali Pellestrine in dve ob obali Lida, da bi zagotovila obrambo o\xc5\xbeine Malamocco, ki je glavni dostop do Benetk. Zgradbe so slu\xc5\xbeile svojemu namenu vse do druge svetovne vojne, nakar so bile zapu\xc5\xa1\xc4\x8dene in so razpadle."